La matrícula per a les Escoles Esportives Municipals 2022-23 comença el 6 de setembre
2025-07-24

El curs escolar es reprén al setembre i, amb ell, també arriba a Burjassot l’oferta esportiva, per a totes les edats, de l’Ajuntament de la localitat. A través de la Regidoria d’Esports, dirigida per Juan Gabriel Sánchez, s’ha preparat una àmplia oferta, dins del programa d’Escoles Esportives Municipals, amb preus molt assequibles i oberta a tota la ciutadania.

Les matrícules, tant per a xiquets com per a adults es podran fer efectives a partir del 6 de setembre a les 9.00 hores, telemàticament, en la Carpeta Electrònica de l’Ajuntament de Burjassot, amb pagament amb targeta o, presencialment, en el Poliesportiu Municipal.

En el cas de la matrícula presencial, al Poliesportiu Municipal, és necessari sol·licitar cita prèvia en aquest ENLLAÇ o bé per telèfon en el Poliesportiu telefonant al 96 364 34 65 o al 671 60 65 38, a partir del 30 d’agost. Cada cita prèvia permetrà fer 2 inscripcions. El tindre cita prèvia NO implica la reserva de la plaça. El pagament presencial podrà fer-se amb targeta o amb carta de pagament.

Fullet Informatiu Adults

Fullet Informatiu Infantil

Un any més, els preus dels cursos no han patit canvis, amb la qual cosa els alumnes dels cursos d’adults, nascuts en 2006 o abans, pagaran 77,50€, amb un descompte del 30% per a jubilats i/o pensionistes, sent el preu de 54,25€. Serà necessari, en el primer dia de classe, presentar el justificant que acredite la situació de jubilat i/o pensionista. En el cas de la Gimnàstica i del Ball de Majors de 60 anys, sent aquesta última modalitat una novetat per al curs 2022/2023, el preu és de 35€.

Tots els cursos tenen un ampli ventall d’horaris i dies que es poden consultar en els fullets informatius elaborats des de la Regidoria d’Esports. El cost del curs de Ioga en família i dibuix de mandales és de 129,50€ (77,50€ adult + 52€ xiquets/es).

En el cas dels xiquets i joves nascuts entre 2019 i 2007, el preu dels cursos és de 52€ amb descompte del 50% de l’import en cas de Família Nombrosa i bonificació especial del 100% a Família Nombrosa Especial. És necessari aportar el Llibre de Família Nombrosa vigent.

Els cursos començaran el 3 d’octubre de 2022 i finalitzaran el 21 de juny de 2023, en funció dels dies de realització d’aquests. Així mateix, es regiran pel calendari escolar 2022/2023, contemplant els dies festius municipals i de la Comunitat Valenciana.

S’obrirà un segon període de matrícula en els cursos en els quals hi haja vacants, tant presencial, amb cita prèvia, com telemàticament, el 14 de febrer de 2023, reduint-se el preu de la matrícula al 50%.